EPISTOLA CXXI. EPISCOPI ANTISSIODORENSIS AD SUGERIUM.  Commendat ei uxorem et filios Roberti medici, amici ejus, defuncti.
Domino et Patri charissimo SUGERIO Dei gratia Beati Dionysii abbati, HUGO Antissiodorensis dictus episcopus, salutem et dilectionem.
Et vidimus et audivimus quod Robertum medicum in vita sua charissimum habuistis. Cum igitur viam universae carnis ingressus sit, confidentes de vestra benignitate, rogamus quatenus eumdem affectum, quem erga praefatum R. habuistis, in ejus uxorem et filios habeatis, ut bene eis propter patrem utamini, et eis quae R. tenebat integre conservetis ad servitium vestrum.